**Shanti Devi** (11. joulukuuta 1926 Delhi – 27. joulukuuta 1987) oli intialainen nainen, joka väitti lapsena muistavansa asioita edellisestä elämästään. Hänen väitteensä katsottiin vahvistukseksi sille, että hindulaisuuden perusajatus jälleensyntymästä olisi totta. Shanti Devi oli kertonut olleensa naimisissa ja että hänen miehensä, jonka nimi oli Kedar Nath, asuisi Mathurassa. Shantin koulun rehtori selvitti asiaa ja löysi Mathurasta Kedarnath Chaubey -nimisen kauppiaan, joka vastasi Shantin kuvausta.

Poliittinen käänne
------------------

Jälleensyntymistarinat eivät olleet Intiassa erityisen poikkeuksellisia. Tapauksesta tuli poliittisesti merkittävä, kun Mahatma Gandhi nimesi muun muassa toimittajista ja poliitikoista koostuneen ryhmän selvittämään väitteiden todenperäisyyttä. Ryhmä päätyi tukemaan väitteitä.

Helmikuussa 1936 Shri Bal Chand Nahata haastatteli Shanti Deviä ja tämän lähipiiriä ja päätyi päinvastaiseen tulokseen. Hän julkaisi raporttinsa hindiksi kirjasena.

Indra Sen tutki Shanti Devin muistikuvia hypnotisoijan avulla ja totesi, että jotkut muistikuvat eivät täsmää. Tämä saattoi johtua myös käytetystä menetelmästä.

Vuonna 1939 Sushil Bose haastatteli Shanti Deviä ja julkaisi yksityiskohtaiset haastattelut. Hän ei kuitenkaan ottanut asiaan kantaa.

Myöhemmät tutkimukset
---------------------

Sture Lönnerstrand tutki tapausta 1950-luvulla haastattelemalla ihmisiä. Hän sai selville, että Shantin puolisokseen väittämä kauppias oli todellisuudessa käynyt useasti Delhissä ja asioi säännöllisesti Shantin naapurissa. Oli mahdollista, että hän oli tytölle entuudestaan tuttu. Tapauksen tultua Mathurassa tunnetuksi kauppias oli myös lähettänyt serkkunsa tapaamaan tyttöä, ja tämä oli saattanut saada tietoa sitä kautta.

Parapsykologi Ian Stevenson tutki tapauksesta kertyneitä materiaaleja ja kirjoitti, että Shanti Devi esitti ainakin 24 väitettä, jotka olivat totta. Toisaalta myös hän totesi, että mies saattoi olla tytölle tuttu entuudestaan.

John Hick haastatteli Gandhin nimittämään ryhmään kuulunutta jo eläkkeellä ollutta H. N. Banerjeeta ja kirjoitti tämän myöntäneen, että vaikka hän aikanaan allekirjoitti raportin ei hän oikeasti uskonut, että tyttö olisi jälleensyntynyt.

K. S. Rawat haastatteli Shanti Deviä 3.2.1986 ja 30.10.1987 ja vielä 23.12.1987.

Lähteet
-------

1. ↑  Gupta, L.D. Sharma, N. R. Mathur, T. C.: An Inquiry into the Case of Shanti Devi.  *International Aryan League*, 1936.  (englanniksi)
2. ↑  Nahata, Ban Chand: *Punarjanma Ki Paryyalochana*. Buddiwadi Songh. hindi
3. ↑  Sen, Indra: *Shantidevi Further Investigated*. roceedings of the India Philosophical Congress Kieli = (englanniksi), 1938.
4. ↑  Bose, Suskil: *A Case of Reincarnation*. Satsang, 1952. (englanniksi)
5. ↑  Lönnerstrand, Sture: *Shanti Devi: En berättelse om reinkarnation*. Bokförlaget Robert Larson, 1994. (ruotsiksi)
6. ↑  Rogo, Scott: *The Search for Yesterday: A Critical Examination of the Evidence for Reincarnation*. Prentice-Hall, 1985. (englanniksi)
7. ↑  Stevenson, Ian: *Twenty Cases Suggestive of Reincarnation*. Proceedings of the American Society for Psychical Research, Vol. 26, 1966. (englanniksi)
8. ↑  Hick, John: *An autobiography*. Oneworld Publications, 2002. (englanniksi)
9. ↑  Rawat, K. S.: After Life Death: fact or Fiction.  *Sunday Post*, 14.4. 2002.  (englanniksi)


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF
* WorldCat

 |
|  |
| Kansalliset | 
* Yhdysvallat
* Ruotsi

 |

 |

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Shanti Devi